SA kry €600 miljoen van Frankryk, Duitsland vir groen energieArgieffoto (Foto: Benita Welter/Pixabay) Suid-Afrika sal €600 miljoen (byna R10,7 miljard) van Frankryk en Duitsland kry as deel van ŉ ambisieuse beleggingsplan om die land se energie-hervorming te ondersteun wat by die COP27-klimaatberaad goedgekeur is, het die drie lande Woensdag aangekondig. “Suid-Afrika, Frankryk en Duitsland het leningsooreenkomste vir die twee Europese lande onderteken om elkeen €300 miljoen in bewilligingsfinansiering aan Suid-Afrika toe te staan om die land se pogings te ondersteun om sy steun op steenkool te verminder,” lui ŉ gesamentlike verklaring. Suid-Afrika, een van die wêreld se top-12 grootste besoedelaars, wek sowat 80% van sy elektrisiteit deur steenkool op. Welgestelde lande het vroeër vandeesweek tydens die Verenigde Nasies (VN) se COP27-klimaatberaad in Sharm el-Sheikh in Egipte ŉ beleggingsplan van $98 miljard goedgekeur wat Afrika se grootste ekonomie voorgestel het om van steenkool weg te beweeg. Dit volg ná ŉ belofte van $8,5 miljard in lenings en toelaes deur Brittanje, Frankryk, Duitsland, die VSA en die Europese Unie verlede jaar. “Ons voeg nou daad by woord met dié belangrike lening,” sê Arnaud Roux, charge d’affaires van die Franse ambassade in Suid-Afrika, toe die leningsooreenkoms aangekondig is. Die ooreenkoms kom terwyl ontwikkelde lande onder druk is om pogings te verskerp om armer lande te help om hul ekonomieë groen te maak. Volgens ŉ VN-ondersteunde verslag wat Dinsdag vrygestel is, sal ontwikkelende lande en opkomende ekonomieë teen 2030 jaarliks meer as $2 biljoen (“trillion”) benodig om klimaatsverandering teen te staan. Ramaphosa het Dinsdag internasionale finansierders gekap omdat dit baie moeilik is vir armer lande om hulp te bekom vir klimaatsverandering. Suid-Afrika sal minstens $500 miljard benodig om teen 2050 koolstofneutraliteit te bereik, aldus die Wêreldbank.